Poplava nezabilježena u povijesti Teksasa pogodila je dijelove te američke države, zbog čega su tisuće obitelji evakuirane iz svojih domova. Zasad je najteže u Houstonu, dok se u Dallasu priprema sklonište koje može primiti pet tisuća ljudi.

U oluji koja već tri dana bijesni Teksasom život je izgubilo najmanje petero ljudi, a više od tisuću ih je spašeno s područja najvećeg grada u Teksasu.

Meteorolozi tvrde da je grad Houston u Texasu zadesila najveća oluja u njegovoj povijesti. Proteklog je vikenda na dijelove grada palo i do 75 centimetara kiše po četvornom metru zbog čega su glavne ulice pretvorene u rijeke, a ljudi se u tim dijelovima grada mogu kretati isključivo čamcima.

Tijekom noći spašeno je više od tisuću ljudi, rekao je gradonačelnik Houstona Sylvester Turner, koji je upozorio da bi neki pozivi na broj za hitne slučajeve 911 mogli ostati neodgovoreni jer operateri daju prednost pozivima ljudi koji su životno ugroženi.

Zbog poplava su zatvorene škole, uredi i zračne luke, a voda u mnogim četvrtima doseže do prsa. Jake kiše pogodile su područja udaljena više od 240 kilometara, podignuvši vodostaje rijeka koje sada prijete gradu.

Više od 50.000 ljudi evakuirano je iz dijelova okruga Fort Bend, oko 55 kilometara jugozapadno od Houstona, a rijeka Brazos ovaj bi tjedan trebala dosegnuti vodostaj od 18 metara, 4,3 metra iznad razine izlijevanja, što se nije dogodilo posljednjih 800 godina.

U nekim obalnim dijelovima Teksasa ukupne padaline mogle bi do kraja tjedna iznositi 127 cm, što odgovara godišnjem prosjeku.

Američki predsjednik Donald Trump planira u utorak posjetiti Teksas. U petak je proglasio stanje elementarne nepogode, što je omogućilo slanje savezne pomoći.

Štete od poplava mogle bi odgovarati šteti koju je uzrokovao uragan Katrina, najgora prirodna katastrofa u američkoj povijesti, procjenjuju osiguravatelji.

Poplava bez presedana

Tropska oluja Harvey više se ne vodi kao uragan, ali poplave i dalje prijete životima stanovnika Houstona, četvrtog po veličini teksaškog grada i njegove okolice.

Nacionalna meteorološka služba objavila je da se radi o poplavi "bez presedana" u povijesti Texasa. Kako kiša i dalje pada, očekuje se da će se stanje pogoršati. Stoga grad Dallas priprema sklonište koje može primiti pet tisuća ljudi, javlja CNN.

"Poplave će na nekim mjestima trajati i do mjesec dana", rekao je meteorolog Chad Myers.

Spasilaca nema dovoljno, pa se mnogi ljudi moraju sami pobrinuti za sebe, javljaju svjetski mediji. Stotine su ulica u Houstonu zatvorene, u nekim dijelovima nastava je otkazana. Bolnice su evakuirane, a tisuće ljudi ostalo je bez električne energije.

U pojedinim gradovima uveden je policijski sat, a obavezna evakuacija proglašena je za područja uzduž rijeke Brazos u okrugu Fort Bend. Nekoliko saveznih država i američka vojska u Teksas šalju dodatne snage.

Najmanje 18 osoba spašeno je iz doma za starije i nemoćne u gradu Dickinsonu.

Američki predsjednik Donald Trump u utorak će posjetiti Texas.

Nema naznaka da će se stanje uskoro smiriti, prognostičari najavljuju da će kiša padati još danima. (S.Ve./Hina)